
Anexa nr. ....... la HCLMT nr.................... 

REGULAMENT DE ORGANIZARE SI FUNCTIONARE

CAMINUL PENTRU PERSOANE VARSTNICE TIMIŞOARA

Cap. I Dispozitii generale
Art.1. Caminul pentru Persoane Varstnice Timişoara este instituţia de asistenţă socială, înfiinţată şi organizată sub formă de serviciu cu personalitate juridică,  potrivit legii nr. 17/2000 privind protecţia persoanelor vârstnice, în subordinea Direcţiei de Asistenţă Socială Comunitară Timişoara. 

Art.2 Prezentul regulament detaliază modul de organizare al instituţiei, stabileşte regulile de funcţionare, politicile şi procedurile instituţiei publice, normele de conduită, drepturile şi obligaţiile angajaţilor acesteia.

Art.3 Caminul pentru Persoane Varstnice Timişoara  are cod fiscal, cont bancar şi ştampilă proprie , şeful serviciului fiind ordonator terţiar de credite.
Art.4. Scopul Caminului pentru Persoane Varstnice Timişoara este  furnizarea serviciilor sociale de îngrijire în cămin a  persoanele vârstnice cu domiciliul în Municipiul Timişoara, în condiţiile reglementate  prin hotărâre  a Consiliului Local al Municipiului Timişoara, potrivit legii.

Art. 5. (1) Sediul administrativ al Căminului pentru Persoane Varstnice Timişoara este în municipiul Timişoara, str. Inoncenţiu Klein nr.25-29, sediu atribuit prin hotărâre a Consiliului Local al Municipiului Timişoara
(2) Pe toate actele emise de Căminul pentru Persoane Varstnice Timişoara  se va menţiona Consiliul Local al Municipiului Timişoara, Direcţia de Asistenţă Socială Comunitară Timişoara, Căminul pentru Persoane Varstnice Timişoara   şi sediul serviciului.
(3) Şeful  de serviciu al Căminului pentru Persoane Varstnice Timişoara   asigură conducerea, coordonarea şi controlul  serviciului.

() Căminul pentru Persoane Varstnice Timişoara este un serviciu public de interes local, subordonat  Direcţiei de Asistenţă Socială Comunitară Timişoara  şi structurat pe competenţe, potrivit organigramei.

Art. 6. Durata de funcţionare a  Căminului pentru Persoane Varstnice Timişoara este nelimitată.
Art. 7.  Căminul pentru Persoane Varstnice Timişoara îşi desfăşoară activitatea în baza prezentului regulament de organizare şi funcţionare.
Art. 8. (1) Obiectul de activitate al Căminului pentru Persoane Varstnice Timişoara îl constituie îngrijirea în cămin a persoanelor vârstnice prin asigurarea condiţiilor corespunzătoare de găzduire şi  de hrană, îngrijiri medicale, recuperare şi readaptare, activităţi de ergoterapie şi de petrecere a timpului liber, asistenţă socială şi psihologică.
(2) Principalele obiective  ale Căminului pentru  Persoane Vârstnice Timişoara: 
   a)   să asigure persoanelor vârstnice îngrijite maximum posibil de autonomie şi siguranţă; 

   b) să ofere condiţii de îngrijire care să respecte identitatea, integritatea şi demnitatea persoanei vârstnice; 

   c) să permită  menţinerea sau ameliorarea capacităţilor fizice şi intelectuale ale persoanelor vârstnice din cămin; 

   d) să stimuleze participarea persoanelor vârstnice din cămin la viaţa socială; 

   e) să faciliteze şi să încurajeze legăturile interumane, inclusiv cu familiile persoanelor vârstnice din cămin; 

   f) să asigure supravegherea şi îngrijirea medicală necesară, potrivit reglementărilor legale; 

   g) să prevină şi să trateze consecinţele legate de procesul de îmbătrânire pentru persoanele vârstnice din cămin;  

   h)să încheie convenţii de parteneriat şi  să iniţiaze colaborări cu alte autorităţi locale, instituţii publice şi private, pentru furnizarea serviciilor sociale de îngrijire în cămin, în condiţiile legii;
  i) să furnizeze informaţiile şi datele solicitate  de instituţiile şi autorităţile publice cu responsabilităţi în domeniu, în condiţiile legii;
  j)  să elaboreaze şi  să implementeze proiecte cu finanţare naţională şi internaţională în domeniu;

  k)  să elaboreze şi  să propună proiectul de buget anual pentru susţinerea serviciilor sociale şi a altor măsuri de asistenţă socială privind îngrijirea în cămin, în conformitate cu planul de acţiune propriu, proiect pe care să-l înainteze ordonatorului secundar de credite. 
 (3) Principalele atribuţii ale Căminului pentru  Persoane Vârstnice Timişoara sunt:

a)  Asigură îngrijirea temporară sau permanentă în cămin a persoanelor vârstnice;

b) Asigură servicii de informare, consiliere socială şi psihologică, precum şi alte servicii caracteristice nevoilor sociale ale beneficiarilor, conform legii;

c) Realizează toate activităţile  din  cadrul căminului astfel încât să corespundă  nevoilor beneficiarilor;

d) Menţine legătura cu membrii familiilor beneficiarilor, inclusiv pentru o posibilă  reintegrare in familie;

e) Organizeaza activitati de socializare a beneficiarilor.
Art. 9. Şeful serviciului acţionează permanent în vederea îndeplinirii la timp şi în mod corespunzător a atribuţiilor serviciului  ce-i revin prin legi, decrete,  hotărâri, ordonanţe, ordine, dispoziţii şi a sarcinilor ce îi sunt date prin prezentul regulament.
Art.10.(1) Organele de conducere, coordonare şi control ale Căminului pentru  Persoane Vârstnice Timişoara sunt :

- Consiliul Local al Municipiului Timişoara;

- Primarul Municipiului Timişoara;

- Viceprimarul Municipiului Timişoara delegat cu probleme sociale;

- Directorul executiv al Direcţiei de Asistenţă Socială Comunitară Timişoara;

- Şeful Serviciului .
Art. 11.Consiliul Local al Municipiului Timişoara exercită următoarele categorii de atribuţii referitoare la activitatea Căminului pentru  Persoane Vârstnice Timişoara : 

   a) atribuţii privind organizarea şi funcţionarea serviciului public de interes local; 

   b) atribuţii privind dezvoltarea socială a Municipiului Timişoara; 

   c) atribuţii privind administrarea domeniului public şi privat al Municipiului Timişoara; 

   d) atribuţii privind gestionarea serviciilor sociale furnizate către cetăţeni; 

   e) atribuţii privind cooperarea interinstituţională pe plan intern şi extern a serviciului public de interes local. 

Art.12.(1)Primarul Municipiului Timişoara şi Viceprimarul Municipiului Timişoara delegat cu probleme sociale au  următoarele competenţe:
a) coordonează activitatea Căminului pentru  Persoane Vârstnice Timişoara din subordinea  Direcţiei de Asistenţă Socială Comunitară Timişoara;
 b) aprobă sau avizează, după caz,  referate şi proiecte de hotărâri pentru Consiliul Local al Municipiului Timişoara, înaintate de Căminul pentru Persoane Vârstnice Timişoara ;

 c) semnează răspunsurile la adresele/sesizările petenţilor înregistrate la registratura Primăriei şi repartizate spre soluţionare serviciului ;

d) aprobă sau avizează, după caz,  Normele Proprii pentru aplicarea  legislaţiei  specifice (OMF 1792/2002) privind angajarea/lichidarea/ordonanţarea şi plata cheltuielilor bugetare. 

(2) Primarul Municipiului Timişoara este ordonatorul principal de credite.

Art.13(1) Directorul executiv al Direcţiei de Asistenţă Socială Comunitară Timişoara asigură coordonarea Căminului pentru Persoane Vârstnice Timişoara, având următoarele atribuţii:
a) avizează referate şi proiecte de hotărâri pentru Consiliul Local al Municipiului Timişoara, înaintate de Căminul pentru Persoane Vârstnice Timişoara;
b)  aprobă  fişele de post pentru posturile de conducere  existente în statul de funcţii al serviciului ;
c) avizează sau aprobă, după caz, referatele având ca obiect  acordarea unor prestaţii  sau servicii sociale reglementate de acte normative privind protecţia socială şi care stau la baza emiterii dispoziţiilor; 
d)  avizează sau aprobă, după caz, referatele având ca obiect organizarea concursurilor pentru ocuparea posturilor vacante din cadrul serviciului, în conformitate cu statul de funcţii al  Căminului pentru Persoane Vârstnice Timişoara;
e) semnează răspunsurile la adresele/sesizările petenţilor înregistrate la registratura Direcţiei de Asistenţă Socială Comunitară Timişoara şi repartizate spre soluţionare serviciului;

f) participă ca membru în comisiile de concurs/promovare  constituite pentru ocuparea/promovarea pe  posturile vacante în cadrul serviciului ;  

g) este membru de drept în comisiile de cercetare prealabilă a abaterilor disciplinare săvârşite de personalul  din cadrul Căminului pentru Persoane Vârstnice Timişoara; 

h) evaluează activitatea  şi îi aprobă şefului de serviciu concediile de odihnă, cursurile de perfectionare, delegaţiile în interesul serviciului, etc.;

i) înformează primarul/viceprimarul cu privire la problemele de rezolvat în legătură cu activitatea serviciului, în baza informărilor scrise primite din partea sefului de serviciu;

j)  îndeplineşte şi alte  activităţi pe care legea sau Primarul Municipiului Timişoara le deleagă pentru realizarea obiectivelor şi atribuţiilor serviciului.  

(2)Directorul executiv are calitatea de ordonator secundar de credite.

Art.14 (1) Şeful servicului  asigură conducerea curentă a Căminului pentru Persoane Vârstnice Timişoara şi este subordonat Consiliului Local al Municipiului Timişoara, Primarului Municipiului Timişoara,  Viceprimarului delegat cu probleme sociale al Municipiului Timişoara  şi Directorului executiv al Direcţiei de Asistenţă Socială Comunitară Timişoara.

2) Şeful serviciului Căminul pentru Persoane Vârstnice Timişoara are, în principal,  urmatoarele atribuţii:

a) Fundamentează  şi întocmeşte  proiectul de buget anual propriu  precum şi propunerile de rectificare a acestuia ;

b) Angajează, lichidează, ordonanţează şi face plata cheltuielilor în limita creditelor bugetare aprobate;

c)  Organizează şi ţine la zi contabilitatea proprie în conformitate cu prevederile legii;

d) Organizează şi ţine la zi evidenţa patrimoniului  în conformitate cu prevederile legii;

e) Întocmeşte şi depune la termenele legale situaţiile financiare trimestriale şi anuale;

f) Coordonează activitatea de achiziţii publice, cu respectarea prevederilor legale privind atribuirea contractelor de achiziţie publică;

g) Organizează sistemul de monitorizare a programului achiziţiilor publice şi a listei de investiţii;

h) Organizează arhivarea documentelor create de serviciu, conform legislaţiei în domeniu.
i) Ia măsuri privind înhumarea asisteţilor decedaţi, în cazul în care aceştia  nu au susţinători legali;
j)Întocmeste fisele de post pentru posturile existente in statul de funcţii al serviciului,  stabilind  atributiile, sarcinile si limitele de competenta ale acestora, fisele de post pentru posturile de conducere supunându-le  aprobării directorului execurtiv ;


k) Întocmeste referate, pe care le supune spre aprobare sau avizare, după caz directorului executiv  pentru organizarea concursurilor de angajare pentru posturile vacante din statul de functii si organigrama serviciului;

     l)  Aprobă statele de  personal pentru salariaţii proprii;

     m) Ia măsurile necesare pentru angajarea, modificarea, suspendarea, reluarea activităţii, precum şi  încetarea raporturilor de muncă , în condiţiile legii;
      n) Reprezinţă instituţia în domeniul său de activitate, asigură apărarea şi reprezentarea intereselor proprii în relaţiile cu terţii;
     o) Informează, în scris,  directorul executiv ori de câte ori este nevoie, dar cel puţin o dată pe lună, cu privire la problemele de rezolvat în legătură cu activitatea serviciului;
     p) Îndeplineşte şi alte activităţi pe care legea sau Primarul Municipiului Timişoara/Directorul Executiv le deleagă pentru realizarea obiectivelor şi atribuţiilor serviciului;
(3) Şeful serviciului Căminul pentru Persoane Vârstnice Timişoara are urmatoarele responsabilităţi pentru îndeplinirea atribuţiilor serviciului:

a) raspunde de managementul domeniului sau de activitate; 
b) conduce serviciul subordonat si raspunde de organizarea si functionarea acestuia în conditii de eficienta si eficacitate; 
c) raspunde de întocmirea si gestionarea unei baze de date reale si actualizate, inclusiv în format electronic, în domeniul sau de activitate;   
d) raspunde de organizarea  controlului intern cu privire la activitatile/domeniul de 
activitate subordonate;



e)răspunde de  implementarea proiectelor cu finanţare internă sau externă şi de organizarea  managementului calităţii.
 (4) În exercitarea atribuţiilor ce-i revin, şeful de serviciu al Căminului  pentru Persoane Vârstnice Timişoara  emite decizii.

Art.15. Legătura dintre Consiliul Local al Municipiului Timişoara şi Căminul pentru Persoane Vârstnice Timişoara se face prin viceprimarul delegat, directorul executiv al Direcţiei de Asistenţă Socială Comunitară Timişoara şi şeful de serviciu al Căminului pentru Persoane Vârstnice Timişoara.

Art.16.Angajarea salariaţilor se face în condiţiile legii, de către şeful de serviciu al  Căminului pentru Persoane Vârstnice Timişoara, în limita posturilor din organigrama şi statul de funcţii aprobate de Consiliul Local al Municipiului Timişoara.
CAPITOLUL II

PATRIMONIUL ŞI FINANŢELE  CĂMINULUI  PENTRU PERSOANE VÂRSTNICE TIMIŞOARA
Art.17. Patrimoniul este format din bunurile  mobile şi imobile existente în  evidenţele contabile ale serviciului propriu  precum şi din bunurile mobile  dobândite de  către Căminul pentru Persoane Vârstnice din achiziţii publice, sponsorizări, donaţii etc.

Art.18. Finanţarea cheltuielilor curente şi de capital se asigură din bugetul local (alocaţii bugetare la cap.60”Asistenţă socială) pe baza bugetului anual de venituri şi cheltuieli, aprobat prin Hotărâre a Consiliului Local Timişoara .

Art.19. Proiectul de buget al Căminului pentru Persoane Vârstnice Timişoara  se depune la  Serviciul Buget Finanţe Contabilitate al Direcţiei de Asistenţă Socială Comunitară Timişoara  pentru centralizare.

Art.20 (1) Primarul Municipiului Timişoara este ordonatorul principal de credite  şi alocă fondurile aprobate  din bugetul local al Municipiului Timişoara  directorului  executiv al  Direcţiei  de Asistenţă Socială Comunitară Timişoara  care are calitatea  de ordonator secundar  de credite. 

(2) Ordonatorul secundar de credite repartizează creditele bugetare aprobate ordonatorului terţiar de credite, respectiv şefului de serviciu al Căminului pentru Persoane Vârstnice Timişoara. 

Art.21. Trimestrial ordonatorul terţiar de credite aprobă situaţiile financiare, întocmite de Compartimentul Contabilitate Salarizare  al Căminului pentru Persoane Vârstnice Timişoara care se depun la  Serviciul  Buget Finanţe  Contabilitate din cadrul Direcţiei de Asistenţă Socială Comunitară Timişoara.

Art.22. Căminul pentru Persoane Vârstnice Timişoara, în completarea surselor bugetare alocate din bugetul local, obţine venituri proprii din contribuţiile beneficiarilor şi alte venituri din donaţii şi sponzorizări,  în condiţiile prevăzute de lege. 

Art.23. Veniturile extrabugetare ale Căminul pentru Persoane Vârstnice Timişoara se încasează, administrează şi contabilizează de către acesta conform prevederilor legale în vigoare.

Art.24. Execuţia de casă a Căminului pentru Persoane Vârstnice Timişoara se ţine de către Compartimentul Contabilitate Salarizare  .

Art.25. Angajarea şi efectuarea cheltuielilor din creditele bugetare aprobate în buget se aprobă de către ordonatorul terţiar de credite şi se efectuează numai cu viza prealabilă de control financiar preventiv, aplicată de persoanele împuternicite.

Art.26. Ordonatorul terţiar  de credite  aprobă efectuarea plăţilor în limita creditelor bugetare aprobate, avizate de control financiar preventiv, iar plata se asigură de către Compartimentul Contabilitate Salarizare .

CAPITOLUL III 

MANAGEMENTUL ŞI ORGANIZAREA CĂMINULUI PENTRU PERSOANE VÂRSTNICE TIMIŞOARA

Art.27.Activitatea curentă a Căminului pentru Persoane Vârstnice Timişoara este coordonată de directorul executiv al Direcţiei de Asistenţă Socială Comunitară Timişoara.

Art.28 Conducerea curentă a Căminului pentru Persoane Vârstnice Timişoara este asigurată de şeful de serviciu al  Căminului pentru Persoane Vârstnice Timişoara.

Art.29. Căminul pentru Persoane Vârstnice Timişoara este organizat ca serviciu cu următoarele compartimente: 

1) Compartimentul Contabilitate Salarizare; 

2) Compartimentul Socio-Medical;
3) Compartimentul Administrativ.
Art.30 Compartimentul Contabilitate Salarizare efectuează operaţiunile financiar contabile, salarizarea şi  realizează activităţile de gestionare a  resurselor umane având  urmatoarele atribuţii:
a)intocmeste statele de funcţii si statele de salarii ale personalului angajat; 

b)păstreaza carţile de muncă şi tine evidenţa la zi în ceea ce priveste raporturile de munca, potrivit legii; 

c)intocmeste si pastreaza dosarele de personal; 

d)efectueaza operatiunile financiar – contabile cu  privire la  activitatea institutiei publice; 

e)tine evidenta patrimoniului, organizeaza si efectueaza inventarierile anuale si ori de cate ori este nevoie, cu privire la bunurile aflate in administrarea institutiei publice; 

f)intocmeste proiectul bugetului de venituri si cheltuieli al institutiei publice si darile de seama contabile; 

Art.31Compartimentul Socio-Medical  are urmatoarele atribuţii:

a) asigura asistenta sociala a persoanelor varstnice îngrijite în cămin ;

b) asigură activităţi şi măsuri de îmbunătăţire a calităţii vieţii şi serviciilor;

c) încurajează şi facilitează comunicarea cu familia a asistaţilor;

d) organizează activităţi de petrecere a timpului liber şi de socializare;

e) urmăreşte dezvoltarea relaţiilor cu alte persoane fizice sau juridice pentru realizarea activităţilor propuse;

f) asigură evaluarea şi reevaluarea beneficiarilor;

g) identifică modalităţi de prevenire a marginalizării sociale şi de reintegrare socială în raport cu capacitatea psiho-afectivă;

h) acordă ajutor pentru menţinerea sau readaptarea capacităţilor fizice şi intelectuale;

i) asigură activităţi de kinetoterapie şi alte terapii adecvate nevoilor identificate;

j)  asigură consultaţii şi tratamente la cabinetul medical sau la patul bolnavului; 

k) asigură verificarea starii de sanatate a asistatilor la internare in cămin;

l) asigură supravegherea si ingrijirea medicala necesara potrivit reglementarilor legale in vigoare; 

m) raspunde de efectuarea controalelor medicale periodice ale salariatilor; 

n) raspunde de obtinerea avizelor sanitare si sanitar – veterinare necesare functionarii căminului; 

o) in situatia decesului unui asistat, medicul de familie elibereaza certificatul constatator al decesului dupa care este anuntata familia; 

p) asigură ajutor pentru menaj;

q) asigură igienizarea spaţiilor de locuit şi anexelor;

r) asigură sprijin pentru igiena personală;

s) asigură hrănirea şi hidratarea persoanelor dependente;

t) asigură igiena eliminărilor;

u) asigură igiena efectelor personale şi a lenjeriei de pat.
Art.32. Compartimentul Administrativ are urmatoarele atribuţii:
a) realizeaza serviciile de pregatire si servire a mesei; 

b) realizează  servicii de  curatenie;

c) asigură repararea îmbrăcămintei asistaţilor şi a lenjeriei de pat; 

d) efectueaza servicii de  pază a instituţiei;

e) asigură reparatiile curente si intretinere a bunurilor institutiei; 

f) asigură desfăşurarea procedurilor de achiziţii publice;

g) asigura servicii de aprovizionare, precum si transportul persoanelor în interesul serviciului;

h) asigură supravegherea centralei termice în vederea furnizării de apă caldă şi căldură;

i) asigură arhivarea documentelor şi securitatea acestora în conformitate cu legislaţia în vigoare;

j) răspunde de contactarea serviciilor de pompe funebre pentru înhumarea beneficiarilor decedaţi.

Art.33. În realizarea activităţilor curente ale Căminului pentru Persoane Vârstnice pentru furnizarea serviciilor sociale de îngrijire în cămin şeful serviciului este sprijinit de un consiliu consultativ. 
Art.34 (1)  Consiliul Consultativ este o structură funcţională formată din: trei reprezentanţi ai beneficiarilor de servicii sociale furnizate în Căminul pentru Persoane Vârstnice, care emite avize consultative cu privire la furnizarea serviciilor sociale în cămin . 
(2)Consiliul Consultativ este compus din trei membri titulari reprezentanţi ai beneficiarilor, pentru fiecare numindu-se şi un membru supleant, aleşi de către beneficiari prin votul majorităţii.

(3)Componenţa Consiliului Consultativ este aprobată prin decizia  şefului de serviciu al Căminului pentru Persoane Vârstnice.

(4)Atribuţiile Consiliului Consultativ:

a) se întâlneşte lunar sau ori de câte ori este nevoie la iniţiativa şefului de serviciu al Căminului pentru Persoane Vârstnice,
b) analizează sesizările/reclamaţiile venite din partea beneficiarilor şi propune măsuri pentru rezolvarea situaţiilor ivite,

c) propune măsuri de îmbunătăţire a programului de activitate al beneficiarilor,
d) stabileşte şi menţine relaţii de colaborare cu alţi beneficiari ai aceloraşi servicii

e) mediază conflictele apărute între beneficiari

f) urmăreşte respectarea reglementărilor cu privire la conduita beneficiarilor,

g) îndeplineşte orice alte atribuţii, la solicitarea şefului de serviciu  cu privire la furnizarea de servicii sociale.

(5)Consiliul  Consultativ funcţionează conform propriului  Regulament de Organizare şi Funcţionare a Consiliului Consultativ  care prevede: obiectivele, funcţionarea, calitatea de membru, numărul membrilor, rolul membrilor, drepturile  şi obligaţiile membrilor. După întocmire şi dezbateri cu beneficiarii, acesta va fi aprobat de şeful  de serviciu al  Căminului  pentru Persoane Vârstnice, cu respectarea dispoziţiilor legale. 

(6)Deciziile Consiliului Consultativ se iau cu votul majorităţii.

      (7)Propunerile Consiliului Consultativ se fac în scris.

Art.35. Drepturile si obligatiile beneficiarilor şi ale furnizorului de servicii sociale de îngrijire în cămin  sunt prevăzute în regulamentul Căminului pentru Persoane Vârstnice privind  furnizarea  de servicii sociale, regulament aprobat de  directorul executiv.
Art.36 Procedura privind admiterea/ieşirea persoanei vârstnice în/din Căminul pentru Persoane Varstnice  Timişoara este aprobată prin H.C.L.M.T nr. 421/24.11.2009.

CAPITOLUL IV
DISPOZIŢII FINALE ŞI TRANZITORII

Art.37. Căminul pentru Persoane Vârstnice Timişoara funcţionează cu personalul transferat şi cu personalul angajat în baza concursurilor organizate ulterior .

Art.38. În cazul desfiinţării  Căminului pentru Persoane Vârstnice Timişoara patrimoniul acestuia revine   Consiliului Local al Municipiului Timişoara.

Art.39. Căminul pentru Persoane Vârstnice Timişoara îşi organizează o arhivă proprie pe care o păstrează în conformitate cu prevederile legale cuprinzând următoarele acte:

- documente de personal; 

- documente financiar contabile;
- documente specifice activităţii sale curente.
Art.40.Personalul  din cadrul Căminului pentru Persoane Vârstnice Timişoara are următoarele responsabilităţi:
a)  Raspunde de pastrarea secretului de serviciu, precum si secretul datelor si al informatiilor cu caracter confidential detinute sau la care are acces ca urmare a executarii atributiilor de serviciu; 
b) Răspunde de îndeplinirea cu profesionalism, loialitate, corectitudine şi în mod constiincios a îndatoririlor de serviciu şi se abtine de la orice fapta care ar putea sa aduca prejudicii institutiei; 
c)  Raspunde de realizarea la timp si întocmai a atributiilor ce-i revin potrivit legii, programelor aprobate sau dispuse expres de catre conducerea institutiei  si de raportarea asupra modului de realizare a acestora; 
d)  Raspunde, potrivit dispozitiilor legale, de corectitudinea şi exactitatea datelor, informatiilor si masurilor prevazute în documentele întocmite; 
e)  Raspunde de exercitarea altor atributii stabilite prin fisa postului.  
Art.41. Personalul  din cadrul  Căminului pentru Persoane Vârstnice Timişoara are următoarele competenţe : 
a)Reprezinta  si angajeaza institutia numai în limita atributiilor de serviciu si a mandatului care i s-a încredintat de catre conducerea acesteia; 
b)Se preocupa permanent de perfectionarea pregatirii profesionale; 
c)Propune documente tipizate şi proceduri de uz intern pentru activitatea compartimentului sau institutiei, în general; 
d)Semnalează conducerii institutiei orice probleme deosebite legate de activitatea acesteia, despre care ia cunostinta în timpul îndeplinirii sarcinilor sau în afara acestora, chiar daca nu vizeaza direct domeniul în care responsabilitati si atributii. 
Art.42. Personalul  Căminul pentru Persoane Vârstnice Timişoara este obligat:

(1)să cunoască şi să respecte prevederile prezentului Regulament;

(2)să cunoască şi să respecte prevederile Dispoziţiei Primarului Municipiului Timişoara nr. 1482/02.07.2004 privind aprobarea Regulamentului Intern al Primăriei Municipiului Timişoara şi al serviciilor publice aflate în subordinea Consiliului Local al Municipiului Timişoara;   

Art.43. Prevederile prezentului Regulament se completează de drept cu prevederile Dispoziţiei Primarului Municipiului Timişoara nr. 1482/02.07.2004 privind aprobarea Regulamentului Intern al Primăriei Municipiului Timişoara şi al serviciilor publice aflate în subordinea Consiliului Local al Municipiului Timişoara şi cu prevederile altor acte normative  în domeniu.

Art.44.Modificările  prezentului regulament se vor face numai  cu aprobarea Consiliului Local al Municipiului Timişoara.

